**Johannes Bernhardus Theodorus Hugenholtz**, tunnettu myös nimillä **John Hugenholtz** ja **Hans Hugenholtz** (31. lokakuuta 1914 Vledder Drenthe, Alankomaat – 25. maaliskuuta 1995 Bentveld, Pohjois-Holland) oli alankomaalainen arkkitehti.

Ura
---

Hugenholtz syntyi Vledderissä 31. lokakuuta 1914 rauhanaktivismia kannattaneeseen protestanttiseen pappisperheeseen, mutta perhe muutti hänen syntymänsä jälkeen ensin Purmerendiin vuonna 1918 ja Ammerstoliin 1924. Hugenholtz opiskeli lakimieheksi, mutta hän kiinnostui jo nuorena moottoriurheilusta. Hän työskenteli toimittajana kirjoittamalla erilaisia lehtiartikkeleita, joista osa käsitteli myös moottoriurheilua ja hän ajoi myös itse amatöörinä moottoripyöräkilpailuissa.

Kilparatojen suunnittelutyön Hugenholtz aloitti 1940-luvulla, kun hän osallistui Zandvoortin radan suunnittelutyöhön. Hugenholtzin ohella alkuperäisen radan suunnittelijana on pidetty myös brittiläistä kilpa-autoilijaa Sammy Davisia. Radan myöhemmistä uudistustöistä on vastannut arkkitehti Jarno Zaffelli.

Hugenholtz suunnitteli useita myös Formula 1 -sarjassa käytettyjä kilparatoja ja teki muutostöitä aikaisemmin käytössä olleisiin ratoihin: Zolder, Hockenheimring, Jarama, Ontario Motor Speedway ja Nivelles. Hugenholtzin suunnittelemista radoista tunnetuin on Japanissa sijaitseva Suzuka Circuit, jonka hän suunnitteli vuonna 1962 Hondan perustajan Sōichirō Hondan rahoittamana, koska Honda tarvitsi testiradan tuotantoautoilleen. Formula 1 -osakilpailu järjestettiin radalla ensimmäisen kerran vuonna 1987. Ajatuksen monimutkaisesta kahdeksikon muotoisesta radasta Hugenholtz sai lasten Scalextric-autoradoista.

1970-luvulla Hugenholtz suunnitteli kilparatojen käyttöön turva-aidan, joka koostui tukipylväistä ja ketjullisista aidoista, mutta käytäntö hylättiin myöhemmin sen aiheuttamien vaaratilanteiden vuoksi.

Kuolema
-------

Hugenholtz ja hänen vaimonsa Marianne Sophie van Rheineck Leyssius joutuivat autokolariin Zandvoortissa 10. tammikuuta 1995, missä Sophie kuoli heti ja Hugenholtz itse kolarista saamiinsa vammoihin pari kuukautta myöhemmin.

Muuta
-----

Hugenholtzin poika Hans Hugenholtz Jr. (s. 1950) on kilpa-autoilija.

Järjestötoiminta ja autojen suunnittelu
---------------------------------------

Delfino
Hugenholtz perusti useita kilpa-autoyhdistyksiä ja toimi niiden johtotehtävissä:  

* *Nederlandse Auto Race Club* (NARC, 1936) perustaja.
* Zandvoortin kilparatayhdistyksen johtaja (1949–1974).
* Pariisin kilparatajärjestön *Association Internationale de Circuits Permanents* (1956) perustaja
* *Pionier Automobielen Club* (1956) perustaja, joka muuttui myöhemmin *Fédération Internationale des Voitures Anciennes* (FIVA) järjestöksi.

Hugenholtz osallistui myös Dutch Barkleyn (1948) ja Delfinon (1989) autojen suunnitteluun, mutta niitä ei koskaan laitettu sarjatuotantoon.

Lähteet
-------

1. 1 2 3 4 5 6 7 8 9 10 11 12 13 14 15  Tremayne, David: TREMAYNE: John Hugenholtz – the circuit designer who made Suzuka his 'magnum opus' *Formula1.com*.  8.10.2022. Formula One World Championship Limited. Viitattu 25.2.2024. (englanniksi)
2. ↑  Van Kesteren, Jeroen: INTERVIEW: JARNO ZAFFELLI, CIRCUIT ZANDVOORT DESIGNER *Articles*.  28.1.2020. Track Side Legends. Viitattu 25.2.2024. (englanniksi)
3. ↑  Segaar, Fred: Eerste directeur van Circuit Zandvoort streed voor een baan in de bossen van Zeist *NH Nieuws*.  20.8.2023. NH Media. Viitattu 25.2.2024. (hollanniksi)
4. ↑  Hans (John) Hugenholtz *Drivers*. Speedsport Magaine. Viitattu 25.2.2024. (englanniksi)